Par ideja o pravljenju kućne biblioteke

Većina ljudi veruje da bi njihove police trebalo da sadrže samo knjige koje su pročitali, kao i one koje u budućnosti nameravaju da čitaju. Neki drugi ljudi su primetili da knjige ne moraju služiti samo za čitanje, već mogu biti i lepi dekorativni predmeti u kući, stanu ili recimo kancelariji. Knjige koje držimo na našim policama uglavnom odražavaju i vrlo jasno pokazuju ko smo mi. Međutim, nezgodna činjenica vezana za knjige je da istovremeno možete čitati samo jednu knjigu. Da, naravno, možete čitati i pet knjiga, ali ne u isto vreme, tj. ne u istom trenutku. Dakle, kućne biblioteke, posebno one koje sadrže nekoliko stotina ili čak hiljada knjiga, velikom većinom sadrže štivo koje nije u stalnoj upotrebi. Te knjige su više odraz “mesta gde ste nekada bili i putokaz gde želite da odete.” Kod većih kolekcija mogu da prikažu i razvojni put, ponekad i generacijski, njihovih vlasnika. Prvo, pre nego što započnete pravljenje svoje lične biblioteke, veće ili manje, razmislite o tome šta pokušavate da postignete. Zašto pravite biblioteku? Da li pravite kolekciju u skladu sa vašim određenim, užim ili širim, interesovanjima, ili postoji priča koju putem vaših knjiga želite da ispričate, ili se radi o dekorativnoj paleti boja koju želite da postignete pomoću poveza knjiga? Šta god bilo u pitanju, kakvi god da su vam motivi, uvek razmislite o tome kako bi to moglo izgledati u kontekstu vašeg doma i raspoloživog prostora. Drugo, nabavite knjige. U zavisnosti od toga koliko vam je važan stil i povez korica, možete birati specifična izdanja određenih izdavača. To se podjednako odnosi na nove, kao i na stare knjige. Ja lično, iz više razloga, preferiram izdanja u tvrdom povezu, po mogućstvu sa zaštitnim omotom. Treće, uredite svoju biblioteku na način koji vam se dopada i vama izgleda privlačno. Meni, recimo, nije bitna boja poveza, ali volim kada su knjige približno iste visine. Ako već mogu da biram, sviđa mi se da police sa knjigama čine jednu kompaktnu i vizuelno prijatnu celinu. Možda ćete više puta preslagati knjige, verovatno će proći nekoliko dana dok ne pronađete vizuelno dopadljiv redosled u polici. Možda se neko neće složiti da knjige služe kao dekoracija, ili da se kupuju radi dekoracije. Smatram da je uvek lepše videti dekorativnu policu sa knjigama i iznad jednu sliku, nego prazan zid. Prazan zid je prazna duša. Dekorativna biblioteka može biti znak nekog početka, može na nekog izvršiti uticaj i motivisati ga, sve je bolje nego prazan zid. Ne zaboravite jednu vrlo istinitu činjenicu, knjige vrlo često obogaćuju i duh i prostor samim svojim prisustvom. Svako, pre ili kasnije, pruži ruku ka njima, i to je opet jedan novi početak. Pojedine izdavačke kuće u inostranstvu su već prepoznale potrebu i izdaju određene edicije tako da poređane u polici čine vizuelno smislenu i prijatnu celinu. Na primer, knjige puzzle, koje kada se poređaju prema šemi prikazuju određeni motiv, reprodukciju nekog poznatog umetničkog dela, recimo. Ili kada je manji broj knjiga u pitanju, mogu prikazivati vaš omiljeni citat, kao što je prikazano na slici levo. S obzirom da kod nas ovakva vrsta dekorativnog izdavaštva još uvek ne postoji, možete sami napraviti zaštitne dekorativne omote i u njih staviti vaše omiljene knjige. Kako bi se moglo nazvati sakupljanje knjiga podstaknuto motivom uređenja prostora? Dekorativna bibliofilija?